Andreas Christensen
Andreas Christensen er en dansk fodboldspiller, der spiller for den spanske La Liga-klub FC Barcelona og for det danske landshold. Andreas Christensen har spillet i alt 64 landskampe og scoret 3 mål for Danmark (pr. 19. juni 2023).
Andreas Christensen fik sin fodboldopdragelse i IF Skjold Birkerød og siden Brøndby IF, inden han i 2012 skiftede til den engelske klub Chelsea FC, hvor han i 2015 fik debut i Premier League. Fra 2015 til 2017 var han udlejet til den tyske klub Borussia Mönchengladbach, hvor han var klubkammerat med landsholdskollegaen Jannik Vestergaard (f. 1992).
I sommeren 2017 vendte Andreas Christensen tilbage til Chelsea og var bl.a. med til at vinde Europa League i 2019 og Champions League i 2021, inden han i sommeren 2022 skiftede til den spanske storklub FC Barcelona på en fireårig kontrakt. Med Barcelona vandt Andreas Christensen i 2023 det spanske mesterskab.
Andreas Christensen spillede bl.a. 31 kampe for det danske U21-landshold, inden han debuterede på seniorlandsholdet i 2015 under Morten Olsen. Han spillede alle kampe for Danmark ved både VM i Rusland i 2018 og ved EM i 2021 (udskudt fra 2020 pga. coronapandemien), hvor han bl.a. scorede mod Rusland i gruppespillet. Den solide midterforsvarer spillede endvidere en vigtig rolle i landsholdets kvalifikation til VM i 2022. Under selve slutrunden, hvor Danmark blev slået ud allerede efter gruppespillet, scorede han Danmarks eneste mål i 2-1-nederlaget til Frankrig.